Ditsem Nuus - Nuwe Afrikaanse kuierwebwerf
Nuwe Afrikaanse kuierwebwerf
'n Nuwe Afrikaanse kuierwebwerf, www.gesellig.co.za, het sy spreekwoordelike deure oopgemaak. Hulle beskryf hulself as "bloot 'n plek waar Afrikaners lekker in hul eie taal kan kuier, lag en gesellig kan verkeer. Hier kan ons mekaar help, komplimenteer, mekaar se siele uitrek, grappe vertel en soortgelyke manewales aanvang. Dis 'n plek waar Afrikaanssprekendes van reg oor die wêreld met trots hul taal kan praat. Local bly lekker, maak nie saak of ons lighartig skerts en of ons ernstig met mekaar gesels nie."
Registrasie is gratis, terwyl daar verskeie forums oor verskillende onderwerpe op die webwerf is. Die administrateurs sê ook dat hulle "nooit, ooit persoonlike inligting van lede (soos e-posadresse) verkoop of aan ander sal openbaar nie. Die volgende kan ongelukkig nie toegelaat word nie: Enige vorm van gemorspos of haatpos / Onnodige, ongevraagde belediging of belastering van 'n persoon buite die omvang van 'n driftige debat / Aggressiewe gedrag wat buite die aanvaarde norm van die deursnee-gebruiker se sosiale milieu val / Opmerkings wat voor-die-handliggend as rassisties voorkom.
"Ons sal geen standpunt inneem teen die volgende op die forum nie: Politiese opinies (links of regs) / Godsdiens en sake van geloof / Morele waardes en persoonlike standpunte / Suiwerheid van die taal en keuse van taalgebruik. Gesprekke sal nie gesensor word nie, behalwe as dit die hoofdoel van die webwerf benadeel."